Styging in brandstof-, kragpryse ‘ondenkbaar’(Foto: Maroela Media) Die parlementêre portefeuljekomitee oor minerale hulpbronne en energie het sy diepe kommer te kenne gegee oor die styging in brandstofpryse wat boonop kort op die hakke van ŉ styging in kragpryse volg. Die prys van petrol is in hierdie stadium meer as R17 per liter, die hoogste nóg in Suid-Afrika. Diesel se groothandelprys is tans meer as R14 per liter. Ingevolge ŉ voorgestelde riglyn kan munisipaliteite vanaf 1 Julie hul kragpryse met meer as 14% verhoog. Dit is veral die negatiewe sosio-ekonomiese uitwerking op die inkomste van talle Suid-Afrikaners wat reeds noustrop trek, wat ŉ kwelling is. “Die stygings is ondenkbaar, gegewe die feit dat dit in werking gestel word terwyl die land steeds steier onder die verwoestende sosio-ekonomiese terugslae wat die Covid-19-pandemie veroorsaak het,” sê Sahlulele Luzipo, komiteevoorsitter. Luzipo sê die stygings gaan armes en die werkersklas veral swaar tref omdat dit húlle is wat die spit moet afbyt wanneer pryse van kos en vervoer styg. “Die uitwerking van hierdie stygings gaan onhoudbaar in arm gemeenskappe wees omdat die meeste mense daar staatmaak op openbare vervoer vir toegang tot gesondheidsdienste. Die taxibedryf verhoog dikwels sy pryse indien daar ŉ styging in brandstofpryse is.” Hy het ŉ beroep op alle bedrywe, insluitende die myn- en vervoerbedryf – asook diegene wat snel bewegende verbruikersgoedere verkoop – om nie pryse te verhoog nie omdat dit ŉ selfs groter las op die werkersklas en armes gaan plaas. Hy het ook werkgewers gevra om nie afleggings te gebruik om ŉ moontlike styging in bedryfskoste te probeer teenwerk nie.